নৈহাটিতে আয়োজিত হল বড়মার কাঠামো পুজো

নৈহাটি: কোজাগরী লক্ষ্মী পুজোর দিন নৈহাটিতে আয়োজিত হল বড়মার কাঠামো পুজো (Boro Maa)। প্রতিবছরের মতো এ বছরও নৈহাটির ঐতিহ্যবাহী বড়মার কাঠামো পুজো করা হয়। সকাল থেকেই মন্দির চত্বরে ভিড় জমিয়েছিলেন অগণিত ভক্ত। প্রতিবছরই এই দিনটিতে কাঠামো পুজোর মধ্যে দিয়েই নৈহাটি জুড়ে কালীপুজোর দামামা বেজে ওঠে।

ঐতিহ্যবাহী নৈহাটির বড়মার কালীপুজো আজ দেশের গন্ডি ছড়িয়ে বিদেশের মাটিতেও সমানভাবে পৌঁছেছে। কারণ দেশ বিদেশের বহু ভক্ত উপস্থিত হন বড়মার দর্শনে। সোমবার কাঠামো পুজোর দিন উপস্থিত ছিলেন ব্যারাকপুরের সাংসদ পার্থ ভৌমিক, ব্যারাকপুরের পুলিশ কমিশনার মুরলিধর শর্মা, ডি সি (নর্থ) গণেশ বিশ্বাস, ডিসি ট্রাফিক অম্লান কুসুম ঘোষ এবং পুলিশের শীর্ষ কর্তারা।

আরও পড়ুন: লক্ষ্মীপুজোয় উপোস করছেন! সঙ্গে মেনে চলুন এই নিয়মগুলিও

শুধু তাই নয়, কালীপুজোকে ঘিরে গোটা নৈহাটির নিরাপত্তার বিষয়টি আলোচনার জন্য বিশেষ বৈঠকে উপস্থিত ছিলেন নৈহাটির বিধায়ক সনদ দে, পুরপ্রধান অশোক চট্টোপাধ্যায়, ও বড়মা পুজো কমিটির সদস্যরা।

বিধায়ক ও পুরপ্রধান বলেন, এ বছর নৈহাটির ঐতিহ্যবাহী বড়মার পুজো ১০২ বছরে পদার্পণ করল। লক্ষ লক্ষ মানুষের ভক্তির জায়গা এই বড়মা। তাই আস্থা ও ভরসায় বিশ্বাস করেই দেশ বিদেশের বহু ভক্ত উপস্থিত হন বড়মার দর্শনে। এ বছরও তার অন্যথা হবে না।

দেখুন অন্য খবর